Predkladacia správa

Návrh zákona, ktorým sa mení a dopĺňa zákon č. 137/2010 Z. z. o ovzduší v znení neskorších predpisov (ďalej len „návrh zákona“) predkladá Ministerstvo životného prostredia Slovenskej republiky na pripomienkové konanie na základe žiadosti  EU PILOT 6219/2014/ENVI vo veci transpozície smernice Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (ďalej len „smernica“). 

 Hlavným cieľom návrhu zákona je úprava niektorých ustanovení tak, aby plnili požiadavky Komisie ohľadom transpozície smernice.

Medzi najdôležitejšie zmeny patrí  upresnenie  zamerania  cieľov pre kvalitu ovzdušia     a  kritérií merania kvality ovzdušia na vidieckych pozaďových miestach. Ďalej plnenie požiadaviek smernice v oblasti spolupráce so susednými krajinami pri vypracovávaní programov pre zlepšenie kvality ovzdušia a pri informovaní verejnosti, najmä ak dôjde k prekročeniu informačného prahu alebo výstražného prahu v aglomeráciách alebo zónach v blízkosti štátnych hraníc.

            Okrem plnenia požiadaviek Komisie návrh zákona poskytuje obciam možnosť všeobecne záväzným nariadením vymedziť na svojom území alebo jeho časti  nízkoemisné zóny s obmedzením prevádzky motorových vozidiel s nízkou emisnou triedou. Vymedzenie takýchto zón je jedným z možných opatrení pre zlepšenie kvality ovzdušia, najmä v mestách s hustou automobilovou prevádzkou.
 
  	Predkladaný návrh zákona nepredpokladá žiadne vplyvy na rozpočet verejnej správy, podnikateľské prostredie, informatizáciu spoločnosti a nepredpokladá sociálne vplyvy. Predpokladá pozitívne vplyvy na životné prostredie.
 
Účinnosť návrhu zákona sa navrhuje od 1. januára 2016 vzhľadom na predpokladanú dĺžku legislatívneho procesu.
 
Návrh zákona je v súlade s Ústavou Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej  únie.

Návrh zákona nebude predmetom vnútrokomunitárneho pripomienkového konania.

                                  	V y h l á s e n i e

         Ministerstvo životného prostredia Slovenskej republiky predkladá návrh zákona, ktorým sa mení a dopĺňa zákon č. 137/2010 Z. z. o ovzduší v znení neskorších predpisov bez rozporov.